Temeljem članka 55a. stavak 2. točke 2. i 10. Statuta Osječko-baranjske županije ("Županijski glasnik" broj 2/95., 2/97., 3/99., 3/01., 8/01., 9/03., 13/05., 2/06., 5/09., 16/09., 2/13., 4/18., 2/20. i 2/21.), članka 18., a u svezi članaka 15., 16. i 17. Odluke o potporama u turizmu na području Osječko-baranjske županije ("Županijski glasnik" broj 1/24. i 10/24.) i točke I. Plana dodjele potpora iz Proračuna Osječko-baranjske županije u 2025. godini ("Županijski glasnik" broj 15/24.) Zamjenik župana koji obnaša dužnost župana objavljuje


J A V N I   P O Z I V

za dodjelu potpora za organizaciju
i sudjelovanje na manifestacijama
u 2025. godini


1. PREDMET JAVNOG POZIVA

Predmet ovoga Javnog poziva je prikupljanje prijava za dodjelu potpora iz Proračuna Osječko-baranjske županije za 2025. godinu za organizaciju i sudjelovanje na manifestacijama koje su od značaja za razvoj turizma i predstavljanje turističkih potencijala Županije. 

Potpora iz prethodnog stavka podrazumijeva nepovratna financijska sredstva odobrena iz Proračuna Županije za 2025. godinu.


1. NAMJENA I VISINA MOGUĆE POTPORE

Potpora za organizaciju i sudjelovanje na manifestacijama dodjeljuje se za organizaciju i/ili sudjelovanje na manifestacijama koje su od značaja za razvoj turizma i predstavljanje turističkih potencijala Županije, a osobito za organizaciju i sudjelovanje:
1. na sajmovima i izložbama
1. na znanstveno-stručnim skupovima te
1. na festivalima, smotrama, natjecanjima i drugim srodnim manifestacijama.

Visina potpore može iznositi do 50% prihvatljivih troškova, a podnositelj prijave može ostvariti potporu za najviše tri manifestacije tijekom proračunske godine.

Prihvatljivim troškovima smatraju se troškovi:
1. najma i zakupa prostora,
1. kotizacije, uvrštenja u sajamski katalog,
1. izrade i prezentacije promidžbenih materijala i proizvoda, osim ako potpora za ove troškove nije ostvarena po drugim osnovama prema Odluci o potporama u turizmu na području Osječko-baranjske županije
1. i drugi troškovi koji su u neposrednoj vezi s organizacijom i sudjelovanjem na manifestacijama iz točke 2. stavka 1. ovog javnog poziva.

Potpore se ne dodjeljuju za troškove PDV-a u slučaju da je podnositelj prijave porezni obveznik upisan u registar obveznika PDV-a i ima pravo na odbitak PDV-a, te drugih poreza, carina i drugih srodnih troškova.

U postupku odobravanja potpora koje imaju obilježja potpora male vrijednosti primjenjuju se odredbe važeće uredbe Europske unije kojom se uređuju potpore male vrijednosti. 


1. UVJETI ZA PODNOŠENJE PRIJAVA

Pravo prijave za korištenje ove potpore imaju: obiteljska poljoprivredna gospodarstva, obrti, zadruge i trgovačka društva u kategoriji mikro i malih poduzeća, registrirani za pružanje turističkih i ugostiteljskih usluga u turizmu, obrti, zadruge i trgovačka društva u kategoriji mikro i malih poduzeća koji obavljaju djelatnost na tradicijski odnosno umjetnički način odnosno koji posjeduju Uvjerenje o stjecanju statusa tradicijskog odnosno umjetničkog obrta, udruge registrirane za djelatnosti vezane uz selektivne oblike turizma, ustanove koje obavljaju djelatnosti i/ili pružaju usluge u turizmu odnosno koje provode projekte, programe i druge aktivnosti usmjerene unaprjeđenju i razvoju turizma te vidljivosti Županije, organizacije za upravljanje destinacijom, a koji imaju sjedište odnosno prebivalište na području Županije. Iznimno, navedeni korisnici mogu imati sjedište odnosno prebivalište na području Republike Hrvatske, pod uvjetom da se projekti, programi i druge aktivnosti provode na području Županije.

Pravo prijave za dodjelu potpora imaju podnositelji iz prethodnoga stavka pod sljedećim uvjetima: 
1. da je korisnik registriran za djelatnost za koju se podnosi prijava odnosno da posjeduje Uvjerenje o stjecanju statusa tradicijskog odnosno umjetničkog obrta ukoliko obavlja djelatnost na tradicijski odnosno na umjetnički način, 
1. da je manifestacija za koju se traži potpora od značaja za razvoj turizma i predstavljanje turističkih potencijala Županije kojima se promiče i predstavlja Županija kao aktivni sudionik u razvoju turizma, 
1. da su troškovi za koje se podnosi prijava plaćeni prije njezinog podnošenja te da su nastali u razdoblju od 1. studenoga prethodne godine do 31. listopada tekuće godine, 
1. da korisnik nije blokiran odnosno u stečaju ili u postupku predstečajne nagodbe odnosno da nije u postupku likvidacije, 
1. da je korisnik u cijelosti opravdao namjensko korištenje ranije dodijeljenih sredstava iz županijskog proračuna i koji nema dug prema Županiji.


1. KRITERIJI ZA DODJELU POTPORE

U postupku odlučivanja o odobravanju potpore Povjerenstvo za potpore u turizmu ocjenjuje koliko aktivnost, program ili projekt za koji se traži potpora pridonosi ostvarivanju strateških ciljeva Županije usmjerenih ka razvoju i unaprjeđenju turizma na temelju sljedećih kriterija: 
1. objedinjavanje i unaprjeđenje turističke ponude, 
1. očuvanje prirodne i kulturne baštine i tradicije u funkciji razvitka, 
1. razvoj turističkih proizvoda i usluga i podizanje njihovih standarda, 
1. promocija turističkih potencijala Županije, 
1. razvoj svih oblika turizma s naglaskom na ruralni turizam te 
1. unaprjeđenje i proširenje turističke ponude. 


1. POTREBNA DOKUMENTACIJA

Podnositelj prijave za dodjelu potpore mora priložiti sljedeću dokumentaciju: 
1. popunjen propisan obrazac prijave, 
1. dokaz da je podnositelj prijave registriran za djelatnost za koju se navodi u prijavi (izvadak iz trgovačkog suda/obrtnog registra/registra udruga i drugih nadležnih registara; rješenje nadležnog tijela), 
1. Uvjerenje o stjecanju statusa tradicijskog, odnosno umjetničkog obrta ukoliko obavljaju djelatnost na tradicijski odnosno umjetnički način izdano od Hrvatske obrtničke komore, 
1. izjavu o korištenim de minimis potporama (obvezno za poduzetnike odnosno za sve fizičke i pravne osobe koje obavljaju gospodarsku djelatnost),
1. izjavu o nepostojanju dvostrukog financiranja, 
1. dokaz da se podnositelj prijave nalazi u kategoriji mikro i malih poduzeća (obvezno za trgovačka društva), 
1. preslike računa prihvatljivih troškova, 
1. dokaz o plaćenim prihvatljivim troškovima (bankovni izvodi), a ukoliko se radi o gotovinskom plaćanju potrebno je priložiti blagajničku uplatnicu i isplatnicu,
1. potvrdu Porezne uprave o nepostojanju duga po osnovi javnih davanja ne starija od 30 dana od dana podnošenja zahtjeva, 
1. potvrdu banke o IBAN-u podnositelja prijave, 
1. tablicu troškova - popis svih troškova sa računa priloženih u prijavi (obavezno dostaviti u pisanom obliku uz prijavu i elektronskim putem u excel formatu na mail adresu: turizam@obz.hr),
1. privolu za prikupljanje i obradu osobnih podataka.


1. NAČIN, MJESTO I ROK PODNOŠENJA PRIJAVA

Prijavni obrazac, obrazac izjave o korištenim de minimis potporama, obrazac izjave o nepostojanju dvostrukog financiranja istih troškova, privola za prikupljanje i obradu osobnih podataka i tablica za unos troškova mogu se podići u Upravnom odjelu za turizam, kulturu i sport Osječko-baranjske županije ili na službenim internetskim stranicama Županije www.obz.hr, te se isti s propisanom dokumentacijom dostavlja osobno ili na adresu: 

Pisarnica Županije
Županijska 4
31000 Osijek

s naznakom:

"Prijava na Javni poziv za dodjelu potpora za organizaciju
i sudjelovanje na manifestacijama"

Ovaj javni poziv objavljuje se na službenim internetskim stranicama Županije.

Javni poziv je otvoren od 3. veljače 2025. godine do utroška sredstava u Proračunu Županije za tu namjenu, a najkasnije do 31. listopada 2025. godine.

Sve informacije mogu se dobiti u Upravnom odjelu za turizam, kulturu i sport Osječko-baranjske županije ili na telefon 031/221-536.


1. NAČIN OBJAVE ODLUKE O DODJELI POTPORE I OSTALE INFORMACIJE

Prijave se obrađuju te se o njima odlučuje redoslijedom zaprimanja.

Nepotpune i nepravovremene prijave se ne razmatraju, a o tome se izvještava podnositelj prijave.

Odluku o dodijeli potpore donosi Župan na prijedlog Povjerenstva za potpore u turizmu, koja se objavljuje na internetskim stranicama Županije najkasnije u roku 15 dana od dana njezinog donošenja.

Podnositelj prijave na javni poziv može podnijeti prigovor na Odluku o dodjeli potpore u roku 8 dana od dana objave na internetskim stranicama Županije odnosno u roku od 8 dana od dana zaprimanja obavijesti elektroničkim putem da mu potpora nije dodijeljena ili od dana zaprimanja obavijesti o nepotpunoj prijavi putem pošte. O podnesenim prigovorima Župan odlučuje u roku od 15 dana od dana isteka rokova za podnošenje prigovora. 

